钦定古今图书集成/明伦汇编/宫闱典/第130卷 > 周怀政
## 钦定古今图书集成/明伦汇编/宫闱典/第130卷 > 周怀政

按《宋史宦者传》：“怀政，并州人。父绍忠，以黄门事太宗，
从征河东，得怀政于乱尸间，养为子，给事禁中，累至
入内高品。大中祥符初，真宗东封，命修行宫顿逓，及
奉泰山天书，驰驿赴阙，转殿头。天书。每出宫，与皇甫
继明并为夹侍。东封礼成，与内殿崇班康宗元留泰
山修圜台，转入内西头供奉官。祀汾阴，转东头。六年”，
刘承规卒，擢内殿崇班、入内押班、勾当皇城司。会朝
谒大清宫，与阎承翰等同管勾大内事。七年，奉《天书》
摹刻于乾元殿，为刻玉都监。又为修兖州景灵宫、太
极观都监，俄迁内殿承制。是冬，命起居舍人、知制诰
盛度为会真宫醮告使，怀政为都监，还为玉清昭应
宫都监，兼掌景灵宫、会灵观使。刻玉成，迁如京副使。
九年，建资善堂，以怀政为都监。《寿丘宫观》成，优赐袭
衣、金带，迁崇仪使。《天禧大礼》，又为修奉宝册都监，加
领长州刺史。是冬，迁洛苑使。二年春，迁左藏库使。仁
宗为皇太子，命为入内副都知、管勾左右春坊，转左
骐骥使。三年，领英州团练使，加昭宣使。怀政日侍内
廷，权任尤盛，于是附会者颇众，往往言事获从，同列
位望居右者，必排抑之，中外帑库，皆得专取，因多入
其家。性识凡近，酷信妖妄。有朱能者，本单州团练使
田敏厮养，为人凶狡，遂赂怀政亲信，得见，因与侍卒
姚斌妄谈神怪以訹之。怀政大惑，拔能至御药使，领
阶州刺史。俄于终南山修道观，与刘益辈造符命，托
神言“国家休咎否臧。”大臣及寇准镇永兴，能为巡检，
倚准旧望，欲实其事。准好胜，喜其附己，多依违之。朝
臣屡言怀政之妄，真宗含忍不斥，然渐疏远之。怀政
忧惧，时使小黄门自禁中出，诈称宣召入内东门，坐
别室，久之而还，以欺同类。会准为相，逾年而罢，怀政
愈畏获谴，不自安。四年七月，与弟礼宾副使怀信谋，
“潜召客省使杨崇勋、内殿承制杨怀吉、阁门祗候杨
怀玉会皇城司，期以二十五日窃发，杀丁谓等”，复相
寇准奉真宗为太上皇，传位太子。前夕，崇勋、怀吉诣
丁谓第密告之，谓即夜偕崇勋、怀吉至曹利用第计
议。翌日，利用入奏，真宗怒，命收怀政，令宣徽北院使
曹玮与崇勋于御药院鞫讯具状。帝坐承明殿临问，
怀政但祈哀而已，命斩于城西普安寺。父内殿承制
绍忠及怀信并杖配复岳州，子侄勒停，赀产没官。朱
能父左武卫将军致仕谔、母周氏，罚铜百斤，子守昱、
守吉分配邵、蔡、道州，怀政仆使、亲从并杖配海岛、远
州，部下使臣贬秩有差。怀政之未败也，绍忠尝诟之
曰：“斫头竖子终累我！”怀信谓之曰：“兄前事必败，宜早
诣上首实，庶获轻典。”及其谋乱，又泣拜止之，不听，故
皆得免死。右街僧录澄远以预闻妖诈，决杖黥配郴
州。内供奉官谭元吉、高品王德信、高班胡允则、黄门

承庆，尝为怀政所召，夜二鼓不下皇城门钥以待，黄
门黄守忠见之，戒门卒勿纳。至是言其事，承庆坐削
两任，配宿州。杨怀玉次日始诣枢密院自陈，责授侍
禁、杭州都监，擢崇勋内客省使、桂州观察使；怀吉如
京使，赐以金带金银。怀政既诛，亟遣入内供奉官卢
守明、邓文庆驰驿永兴，捕朱能、刘益、李贵、康玉、唐信，
道士王先、张用和，悉免死，配远州。能侦知使者至，衷
甲出，杀守明以叛。诏遣内殿承制江德明、入内供奉
官干德润发兵捕之，能入桑林自缢死。永兴、干耀都
巡检供奉官李兴、本军十将张顺断能及其子首以
献，补兴阁门祗候，顺牢城都头。以刘益等十一人党
能，害中使，磔于市。王先、李贵、唐信、张用和八人皆处
斩，能之母妻子弟皆决杖配隶阁门祗候穆介、知永
兴军府朱巽、转运使梅询、刘楚、知凤翔府臧奎等坐
与怀政、能交结相称荐，皆论罪。降寇准太常卿，再贬
道州。凡朝士及永兴、凤翔官吏与准厚善者，悉降黜
焉。